CELEX: 32015D1751
Language: sl
Date: 2015-09-29 00:00:00
Title: Izvedbeni sklep Komisije (EU) 2015/1751 z dne 29. septembra 2015 o pogojih za izdajo dovoljenja za biocidni proizvod, ki vsebuje bromadiolon, ki jih je predložilo Združeno kraljestvo v skladu s členom 36 Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2015) 6516) (Besedilo velja za EGP)

1.10.2015   
            
            
               SL
            
            
               Uradni list Evropske unije
            
            
               L 256/15
            
         IZVEDBENI SKLEP KOMISIJE (EU) 2015/1751
   z dne 29. septembra 2015
   o pogojih za izdajo dovoljenja za biocidni proizvod, ki vsebuje bromadiolon, ki jih je predložilo Združeno kraljestvo v skladu s členom 36 Uredbe (EU) št. 528/2012 Evropskega parlamenta in Sveta
   
      
         (notificirano pod dokumentarno številko C(2015) 6516)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) in zlasti člena 36(3) Uredbe,
   ob upoštevanju naslednjega:
   
               (1)
            
            
               Podjetje Rentokil Initial 1927 plc (v nadaljnjem besedilu: vložnik) je 8. aprila 2014 pri pristojnih organih Nemčije (v nadaljnjem besedilu: zadevna država članica) vložilo popolno vlogo za medsebojno priznavanje dovoljenja, ki ga je izdalo Združeno kraljestvo (v nadaljnjem besedilu: referenčna država članica) v zvezi z rodenticidnim biocidnim proizvodom, ki vsebuje aktivno snov bromadiolon v obliki voščenega bloka (v nadaljnjem besedilu: sporni proizvod).
            
         
               (2)
            
            
               Referenčna država članica je 17. februarja 2014 za sporni proizvod izdala dovoljenje za uporabo v stavbah in okoli njih proti mišim in podganam ter v kanalizaciji proti podganam. Dovoljenje so nato medsebojno priznale Estonija, Irska, Luksemburg, Nizozemska in Norveška.
            
         
               (3)
            
            
               V skladu s členom 35(2) Uredbe (EU) št. 528/2012 je zadevna država članica koordinacijski skupini, ustanovljeni na podlagi člena 35 navedene uredbe, 9. septembra 2014 predložila tri sporne točke, ki kažejo, da sporni proizvod ne izpolnjuje pogojev iz člena 19 navedene uredbe.
            
         
               (4)
            
            
               Zadevna država članica meni, da (a) v zvezi z uporabo v stavbah in okoli njih proti podganam ni bila dokazana učinkovitost, saj rezultati dveh od treh preskusov na prostem, ki jih uporabil vložnik, niso dokazali sprejemljive ravni učinkovitosti; (b) v zvezi z uporabo v kanalizaciji proti podganam uporabljeni pristop referenčne države članice za ugotavljanje učinkovitosti proizvoda ni sprejemljiv zaradi prve sporne točke; (c) v zvezi z uporabo proti mišim niz laboratorijskih preskusov in eden od dveh preskusov na prostem, ki jih je uporabil vložnik, niso izpolnili meril za dokazovanje učinkovitosti.
            
         
               (5)
            
            
               Sekretariat koordinacijske skupine je druge države članice in vložnika pozval k predložitvi pisnih pripomb na sporne točke in pripombe so predložili Belgija, Danska, Francija, Nemčija, Nizozemska, Španija in Združeno kraljestvo. Sporne točke so obravnavali tudi pristojni organi držav članic za biocidne proizvode na sestanku koordinacijske skupine z dne 11. novembra 2014.
            
         
               (6)
            
            
               Ker v koordinacijski skupini ni bil dosežen dogovor, je v skladu s členom 36(1) Uredbe (EU) št. 528/2012 referenčna država članica Komisiji 13. marca 2015 predložila podroben opis zadev, o katerih države članice niso mogle doseči dogovora, ter razloge za njihovo nestrinjanje. Izvod tega opisa je bil poslan tudi zadevnim državam članicam iz člena 35(2) navedene uredbe in vložniku.
            
         
               (7)
            
            
               Rezultati laboratorijskih preskusov in eden od preskusov na prostem, ki jih je uporabil vložnik, v zvezi z učinkovitostjo proti podganam v stavbah in okoli njih dokazujejo sprejemljivo raven učinkovitosti glede na merila iz smernic EU za ocenjevanje učinkovitosti rodenticidov (v nadaljnjem besedilu: smernice EU) (2). Poleg tega je koordinacijska skupina v podobnem prejšnjem primeru razpoložljivost najmanj enega veljavnega preskusa na prostem ocenila za skladno s smernicami EU in sprejemljivo za dokazovanje učinkovitosti rodenticida (3).
            
         
               (8)
            
            
               V zvezi z učinkovitostjo v kanalizaciji proti podganam je referenčna država članica uporabila rezultate enega od preskusov na prostem, ki jih je predložil vložnik, za dokazovanje sprejemljive ravni učinkovitosti, da bi bili preseženi neopredeljivi rezultati preskusov okusa. Isti pristop je zadevna država članica predhodno uporabila med ocenjevanjem podobnega proizvoda, vendar s pozitivnimi rezultati treh preskusov na prostem.
            
         
               (9)
            
            
               V zvezi z uporabo proti mišim laboratorijski preskusi ne izpolnjujejo meril iz smernic EU. Vendar pa smernice EU določajo tudi, da imajo rezultati preskusov na prostem lahko večjo težo od laboratorijskih preskusov. V obravnavani zadevi je bila v enem od preskusov na prostem dokazana sprejemljiva raven učinkovitosti glede na merila iz razpoložljivih smernic EU.
            
         
               (10)
            
            
               Ob upoštevanju elementov iz uvodnih izjav 7 in 9 Komisija meni, da so ugotovitve referenčne države članice glede treh spornih točk tehtne.
            
         
               (11)
            
            
               Komisija tudi ugotavlja, da so ugotovitve referenčne države članice na podlagi teh elementov in presoje njenih strokovnjakov, kot določa odstavek 12 Priloge VI Uredbe (EU) št. 528/2012, podprle države članice, ki so izdale dovoljenje za sporni proizvod na podlagi medsebojnega priznavanja.
            
         
               (12)
            
            
               Ker je pravna podlaga za ta sklep člen 36(3) navedene uredbe, bi moral biti ta sklep naslovljen na vse države članice na podlagi člena 36(4) navedene uredbe.
            
         
               (13)
            
            
               Ukrepi iz tega sklepa so v skladu z mnenjem Stalnega odbora za biocidne pripravke –
            
         SPREJELA NASLEDNJI SKLEP:
   Člen 1
   Ta sklep se uporablja za proizvod s številko sredstva UK-0005252-0000, kakor je določen v registru biocidnih proizvodov.
   Člen 2
   Proizvod izpolnjuje pogoj iz člena 19(1)(b)(i) Uredbe (EU) št. 528/2012 glede zadostne učinkovitosti za uporabo v stavbah in okoli njih proti mišim in podganam ter v kanalizaciji proti podganam.
   Člen 3
   Ta sklep je naslovljen na države članice.
   
      V Bruslju, 29. septembra 2015
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 167, 27.6.2012, str. 1.
   
      (2)  Glej Tehnične zapiske z navodili za ocenjevanje proizvoda (Technical Notes for Guidance on Product Evaluation). Dodatki k poglavju 7. Vrsta proizvodov 14: Ocenjevanje učinkovitosti biocidnih proizvodov kot rodenticidov (Efficacy Evaluation of Rodenticidal Biocidal Products), na voljo na spletni strani (v angleškem jeziku) http://echa.europa.eu/documents/10162/16960215/bpd_guid_revised_appendix_chapter_7_pt14_2009_en.pdf
   
      (3)  Glej dogovor, ki ga je na 10. sestanku dosegla koordinacijska skupina v zvezi z učinkovitostjo rodenticidnega biocidnega proizvioda, ki vsebuje kumatetralil proti mišim, na voljo na spletni strani https://circabc.europa.eu/sd/a/0ca55b45-1c74-4c78-b125-de52fd53c08c/Racumin%20Paste_disagreement%20to%20CG_formal_with%20outcome_public.pdf